Sakeman dood aangetref in PE-hotelkamer | Maroela Media
Sakeman dood aangetref in PE-hotelkamer
'n Sakeman van Duitsland is Woensdag dood aangetref in 'n hotelkamer in Port Elizabeth.
The Herald Online het Vrydag berig die 25-jarige man se liggaam is in 'n plas bloed in die Garden Court Hotel aangetref. Sy keel was gesny. Volgens polisie wat op die toneel was wil dit voorkom of die man sy eie keel in die badkamer gesny het, en daarna na die kamerdeur probeer loop het om hulp te ontbied.
Kapt. Johan Rheeder, 'n polisiewoordvoerder, sê die man is laas gesien toe hy Dinsdagaand in sy kamer in gegaan het. "Hy is deur iemand afgelaai en het alleen in sy kamer in gegaan. 'n Kollega het die volgende oggend personeel by die hotel gebel om ondersoek te gaan instel nadat die kollega hom nie in die hande kon kry nie," het Rheeder gesê.
Kringtelevisiebeeldmateriaal wys niemand het die man se kamer betree nie. Geen vuilspel word vermoed nie. Die polisie doen 'n geregtelike doodsondersoek.